INTUCH สุดยอดหุ้นมหาชนEA ขวัญใจหุ้นเล็ก 3 ปีซ้อน
INTUCH ทวงคืนบัลลังก์คว้า สุดยอดหุ้นมหาชน ปี 3 ส่วน EA คว้าขวัญใจหุ้นเล็ก 3 ปีซ้อน ข่าวหุ้นการันตีทุกรางวัลตัดสินจากนักลงทุนอย่างแท้จริง
21 พ.ค. 2558

INTUCH ทวงคืนบัลลังค์คว้า“สุดยอดหุ้นมหาชนปี 3”พ่วงด้วยหุ้นมหาชนกลุ่มเทคโนโลยี ส่วน EA คว้าแชมป์หุ้นมหาชน ตลาด mai 3 ปีซ้อน 
 

นายชาญชัย สงวนวงศ์ ผู้อำนวยการหนังสือพิมพ์ข่าวหุ้นธุรกิจ เปิดเผยว่า หนังสือพิมพ์ข่าวหุ้นธุรกิจและตลาดหลักทรัพย์แห่งประเทศไทย(ตลท.)ได้ร่วมกันจัดงานพิธีมอบรางวัล“หุ้นขวัญใจมหาชน”ปีที่ 3 โดยผลสำรวจหุ้นขวัญใจมหาชนปี 3 (ปี 2557) พบว่ารางวัลสุดยอดหุ้นมหาชน ประจำปีพุทธศักราช 2557 คือ บริษัท อินทัช โฮลดิ้งส์ จำกัด (มหาชน) หรือ INTUCH
ขณะที่รางวัลหุ้นยอดนิยมประจำกลุ่ม 9 รางวัล ประกอบด้วย
1.กลุ่มเกษตรและอุตสาหกรรมอาหาร บริษัท ไมเนอร์ อินเตอร์เนชั่นแนล จำกัด(มหาชน) หรือ MINT
2.กลุ่มสินค้าอุปโภคบริโภค บริษัท อินเตอร์ ฟาร์อีสต์ วิศวการ จำกัด(มหาชน) หรือ IFEC
3.กลุ่มธุรกิจการเงิน ธนาคารกสิกรไทย จำกัด (มหาชน)หรือ KBANK
4.กลุ่มสินค้าอุตสาหกรรม บริษัท พีทีที โกลบอล เคมิคอล จำกัด(มหาชน)หรือ PTTGC
5.กลุ่มอสังหาริมทรัพย์และก่อสร้าง บริษัท ช.การช่าง จำกัด(มหาชน)หรือ CK
6.กลุ่มทรัพยากร บริษัท ปตท. จำกัด(มหาชน)หรือ PTT
7.กลุ่มบริการ บริษัท บีทีเอส กรุ๊ป โฮลดิ้งส์ จำกัด(มหาชน)หรือ BTS
8.กลุ่มเทคโนโลยี บริษัท อินทัช โฮลดิ้งส์ จำกัด(มหาชน)หรือ  INTUCH
9.กลุ่มหลักทรัพย์ตลาด mai บริษัท พลังงานบริสุทธิ์ จำกัด(มหาชน) หรือ EA
ทั้งนี้“รางวัลหุ้นขวัญใจมหาชน”เป็นการตัดสินจากนักลงทุนอย่างแท้จริง ประมาณ 2,000 ตัวอย่าง ตามหลักเกณฑ์ของยามาเนะ ซึ่งเป็นหลักเกณฑ์สากล โดยจะไม่ซ้ำซ้อนกับหน่วยงานใด และไม่ได้มุ่งหวังเป้าหมายเชิงพาณิชย์ แต่มุ่งหวังให้บริษัทมหาชนจดทะเบียน ได้ตระหนักถึงการสื่อสารให้นักลงทุน ที่เป็นองค์ประกอบสำคัญของตลาดทุน เพื่อให้ทราบข้อมูลข่าวสารอย่างชัดเจนและต่อเนื่อง ทั้งในแง่มุมของบริษัท การลงทุน และการทำกิจกรรมเพื่อสังคมต่างๆ
โครงการนี้มุ่งหวังประเมินความนิยมในการลงทุนที่มีต่อหุ้นสามัญของบริษัทมหาชนที่จดทะเบียนในตลาดหลักทรัพย์แห่งประเทศไทยทุกกลุ่มประมาณ 570 บริษัท(ไม่นับหลักทรัพย์อื่นๆ) ระหว่างช่วงเวลาซื้อขายของตลาดหลักทรัพย์แห่งประเทศไทยตั้งแต่วันที่ 1 สิงหาคม 2557-30 เมษายน 2558 โดยแบ่งออกเป็น 2 กลุ่ม คือ 1)บริษัทยอดนิยมของทั้งหมด 1 รางวัล 2)บริษัทยอดนิยมในแต่ละกลุ่มบริษัทในตลาดหลัก 8 กลุ่ม และตลาดหลักทรัพย์ mai อีก 1 กลุ่มจำนวน 9 รางวัลดังกล่าว